Et litt (men bare litt) angrende tilbakeblikk på egne synspunkter: Jeg innrømmer at jeg var blant dem som anbefalte NFF å gi Drillo fast jobb da Ståle Solbakken trakk seg. Men etter hvert som resultatene og antall målsjanser skrumpet inn, meldte jeg meg på i den gruppen som ville ha noe annet. Derfor var jeg blant dem som roste ansettelsen av Høgmo.
Men nedturen fortsatte. Jeg hadde tatt feil begge ganger. Hvorfor? Fordi jeg undervurderte et viktig poeng, kanskje det viktigste:
Kvaliteten på spillerne. For få av dem holder et godt internasjonalt nivå.
Vi har en klar keeper og en like klar spiss, ellers spiller det liten rolle hvem som får spille mot Nord-Irland. Det er ikke et godt tegn, for alle lag trenger folk som stikker seg ut.
Nå jubler jeg for valget av Lars Lagerbäck. Men denne gangen vil jeg legge inn et klarere forbehold. Det kan hende at heller ikke svensken klarer å løfte laget over dets naturlige nivå. Det er ikke lett å gjenta Island-bragden.